**Magnum** on Unileverin jäätelö, jota myy ja markkinoi Suomessa Ingman. Se tuli maailmalla myyntiin vuonna 1989 ja on nykyään myynnissä yli 40 maassa.

Tuotteet ja mainonta
--------------------

Magnumin kaksi perusmakua ovat maitosuklaakuorrutteinen Classic ja valkosuklaakuorrutteinen White. Muita myynnissä olevia Magnum-tuotteita ovat muun muassa Almond, Mint, Gold, Infinity Caramel ja Strawberry White. Magnumilla on vuosien aikana ollut myynnissä myös useita muita makuja. 

Unilever kehitti vuonna 2003 rajallisen painoksen Magnum Seitsemän kuolemansyntiä -jäätelöitä: Kateuden, Koston, Mässäilyn, Laiskuuden, Turhamaisuuden, Himon ja Ahneuden. Jäätelöt oli kääritty paperiin, jossa oli kuva sarvipäisestä pirusta tulinen hanko kädessä. Jäätelöt olivat myynnissä Suomessa rajallisen ajan. Seitsemän kuolemansynnin australialainen mainos voitti palkinnon Cannesissa pidetyssä kansainvälisessä mainoskilpailussa.

Vuonna 2005 julkaistiin rajallinen painos Magnum 5 Aistia -jäätelöitä: Tuoksu, Tunto, Näkö, Kuulo ja Maku. Jäätelöt olivat myynnissä kesäsesongin 2005. Sarjaan kuului myös erikoisjäätelö Magnum 6. Aisti, jota myytiin ainoastaan Stockmannilla 8. kesäkuuta – 31. elokuuta 2005 välisenä aikana. Sarjan mauista valikoimiin jäi Magnum Näkö, jota myydään uudella nimellä Magnum Strawberry White.

Vuoden 2007 keväällä Unilever julkaisi Magnum-jäätelöitä, joiden tarkoituksena oli tuoda makuja maailmalta. Esimerkiksi Magnum Ecuador Dark oli kuorrutettu ecuadorilaisella suklaalla, Magnum Java puolestaan jaavalaisella maitosuklaakuorrutuksella ja Magnum Colombia Aroma sisälsi kolumbialaisesta Arabica-kahvijauheesta valmistettua kahvikastiketta.

Keväällä 2013 Magnum toi myyntiin 5 Kisses -sarjan, jonka makuja olivat Crème brûlée, Meringue et fruits rouges (marenki ja punaiset hedelmät), Tiramisù, Gâteau au Chocolat (suklaakakku) ja Tarte aux Pommes (omenapiirakka).

### Magnum makuja eri vuosilta

Magnum Classic.
* 1989: Classic
* 1992: Manteli
* 1993: Suklaa
* 1993: Valkosuklaa
* 1994: Classic Tuutti
* 1995: Pähkinä
* 1996: Nougat
* 1996: Pähkinä Tuutti
* 1997: Appelsiini Choc
* 1998: Ego
* 1999: Tupla Karamelli
* 2000: Tupla Suklaa
* 2001: Karamelli & nuts
* 2002: Sandwich
* 2002: Piristävä jogurtti
* 2003: Seitsemän kuolemansyntiä (Kateus, Kosto, Mässäily, Laiskuus, Turhamaisuus, Himo, Ahneus)
* 2004: Voimakas (Puikko)
* 2004: Kiihkeä (Kuppi)
* 2005: 5 Aistia (Tuoksu, Tunto, Näkö, Kuulo, Maku)
* 2007: Ecuador Dark/Colombia Aroma/Temptation/Java/Manteli Tuutti
* 2008: Värit (Brown, White, Black, Yellow, Red, Green) Mayan mystica
* 2010: Väri (Gold) Magnum Gold
* 2011: Ghana
* 2012: Infinity (suklaa-kinuski ja suklaa)
* 2014: Silver Marc De Champagne, Triple Chocolate, Vadelma-suklaa-pikari, Yoghurt Fresh
* 2019: White Cocolate & Cookies, Brownie Vanilla Caramel. Purkkeina: Pint Double Salted Caramel, Pint Double Raspberry, Pint Double Chocolate Deluxe.

### Pakkaukset

* Magnum mini Classic / Almond / White -monipakkaus (6 jäätelöä: Classic, Manteli ja Valkosuklaa, kaikkia kaksi)
* Magnum mini Double Caramel / Double Chocolate -monipakkaus (6 jäätelöä)

Rainforest Alliance
-------------------

Unilever on sitoutunut hankkimaan kaiken Magnumeissa käytettävän kaakaon Rainforest Alliance -sertifioiduilta tiloilta vuoteen 2015 mennessä. Yritys aloitti hankkimalla Magnum Ghana- ja Ecuador-jäätelöissä käytetyn kaakaon sertifioiduilta tiloilta vuonna 2011. Vuoden 2011 loppuun mennessä 37 % Magnumeista käytetystä kaakaosta hankittiin sertifioiduilta tiloilta.

Lähteet
-------

1. ↑  About us Magnum.  Arkistoitu 6.8.2011. Viitattu 13.2.2013.
2. ↑  Seitsemän kuolemansyntiä jäätelömakuina (Internet Archive) *Logosmedia.fi*.  8.4.2003.  Arkistoitu 27.9.2007. Viitattu 24.4.2014.
3. ↑  Magnum 5 aistia (Internet Archive) *5aistia.fi*.  Arkistoitu 28.9.2007. Viitattu 24.4.2014.
4. ↑  Tässä ovat kevään ja kesän jäätelöuutuudet – katso lista! *Makuja.fi*.  6.3.2013. Viitattu 24.4.2014.
5. ↑  5 Kisses Magnum.  Arkistoitu 24.4.2014. Viitattu 24.4.2014. (englanniksi)
6. ↑  Kesän jäätelöuutuudet julki: Pantteri-jäätelöä, uusia Magnum-makuja ja palaavia retrojätskejä – katso lista! *Makuja.fi*.  13.3.2014. Viitattu 24.4.2014.
7. ↑  Tässä ovat kesän 2019 uutuusjäätelöt - katso kattava lista! *www.iltalehti.fi*. Viitattu 26.3.2019.
8. ↑  Magnum Ghana and Magnum Ecuador to carry the Rainforest Alliance Certified™ seal Rainforest Alliance.  Arkistoitu 10.3.2013. Viitattu 13.2.2013.
9. ↑  Sustainable living Sustainable sourcing Unilever.com. Viitattu 13.2.2013.

Aiheesta muualla
----------------

* Magnum Ingmanin sivuilla (Arkistoitu – Internet Archive)
* Magnumin englanninkieliset sivut